钦定古今图书集成/明伦汇编/氏族典/第095卷 > 苏颂
## 钦定古今图书集成/明伦汇编/氏族典/第095卷 > 苏颂

按《宋史苏颂传》：“颂字子容，泉州南安人。父绅，葬润州
丹阳，因徙居之。第进士，历宿州观察推官，知江宁县，
调南京留守推官。时杜衍老居睢阳，见颂深器之，自
谓平生人罕见其用心处，遂自小官以至为侍从宰
相，所以施设出处，悉以语颂。故颂后历政略似衍云。
皇祐五年，召试馆阁校勘，同知太常礼院，迁集贤校”
理，编定书籍。富弼与韩琦为相，同表其廉，退知颍州。
英宗即位，召提点开封府界诸县镇公事，迁度支判
官，命为淮南转运使。召起居注，擢知制诰，知通进银
台司、知审刑院。大臣荐秀州判官李定，召见，擢太子
中允。颂当制，执奏不已，于是落知制诰，归工部郎中
班。岁馀，知婺州，徙亳州，加集贤院学士、知应天府。凡
更三赦颂，才授秘书监，知通进银台司。吴越饥，选知
杭州及修《两朝正史》，转右谏议大夫，使契丹。元丰初，
权知开封府。有僧犯法，事连祥符令李纯，御史舒亶
纠其故纵，贬秘书监、知濠州，以泄狱情罢郡。未几，知
河阳，改知沧州，召判尚书吏部兼详定官制。契丹通
好八十馀年，盟誓、聘使、礼币仪式，皆无所考据。颂书
成，帝喜，赐名《鲁卫信录》。除吏部侍郎，迁光禄大夫。元
祐初，拜刑部尚书，迁吏部兼侍读。既又请别制浑仪，
因命颂提举。迁翰林学士承旨。五年，擢尚书左丞。七
年，拜右仆射兼中书门下侍郎。颂为相，务在奉行故
事，使百官守法遵职，量能授任，杜绝侥幸。上章辞位，
罢为观文殿大学士、集禧观使。继出知扬州，徙河南，
辞不行。告老，以中太一宫使居京口。绍圣四年，拜太
子少师致仕。徽宗立，进太子太保，爵累赵郡公。建中
靖国元年，卒，年八十二。诏赠司空。